Wallace D. Wattles

Istou

cestou

Veda o tom, ako sa stať veľkým

k skvelosti

Ukážka z elektronickej knihy

Istou cestou k skvelosti

Wallace D. Wattles

The Science of Being Great

Slovak Edition: © Citadella, 2012

Translation: © Ing. Ján Dulla, 2012

Grafická úprava a obálka: Ing. arch. Marek Kacvinský

Jazyková úprava a redakcia: PhDr. Jana Oršulová

Vydalo vydavateľstvo Citadella

v roku 2012

Distribúciu zabezpečuje:

PARTNER TECHNIC spol. s.r.o.

Nám. slobody 17

811 06 Bratislava

tel.: 004212 524 978 96

email: info@partnertechnic.sk

ISBN 978-80-89628-00-1

Vytvorenie elektronickej verzie Dibuk, s. r. o., 2015

„Prostredníctvom myslenia k vám prichádza to, čo chcete.
Konaním to dostávate.“

Veda o tom, ako sa stať veľkým

Istou

cestou

k Skvelosti

TRETIA KNIHA

1. KAPITOLA

KAŽDÝ ČLOVEK
MÔŽE VYNIKNÚŤ

V každom človeku sa nachádza Princíp sily. Jeho premysleným používaním a usmerňovaním človek dokáže rozvíjať svoje duševné schopnosti. Má vrodenú schopnosť rásť v každom zvolenom smere a možnosti jeho rastu sú zrejme neobmedzené. Žiadny človek sa v nijakej vlastnosti ešte nestal natoľko vynikajúcim, aby niekto iný nemal možnosť prekonať ho. Táto možnosť spočíva v Pôvodnej substancii, z ktorej je človek stvorený. Genialita je Vševedomosť prúdiaca do človeka. Genialita je viac ako talent. Talentom môže byť iba jedna oproti ostatným nadmerne rozvinutá vlastnosť, génius však v skutkoch duše predstavuje jednotu človeka s Bohom. Veľkí ľudia sú vždy väčší než ich činy. Sú v spojení so skrytou silou, ktorá je neobmedzená. Nevieme, kde sa nachádza hranica duševných síl človeka; ba nevieme ani to, či nejaká hranica existuje.

Sila uvedomelého rastu nie je daná nižším živočíchom; rozvíjať sa a rásť na základe vedomého úsilia môže iba človek. Nižšie živočíchy môže do istej miery cvičiť a rozvíjať človek. Cvičiť a rozvíjať sám seba však môže iba človek. Túto moc má iba on, a má jej očividne neobmedzené množstvo.

Zmyslom života u človeka je rast, rovnako ako je rast zmyslom života stromov a rastlín. Stromy a rastliny rastú automaticky a podľa ustálených smerov; človek môže rásť tak, ako si bude želať. Stromy a rastliny môžu rozvíjať iba určité schopnosti a vlastnosti; človek môže rozvíjať akúkoľvek schopnosť, ktorá sa prejavila alebo prejavuje u ktoréhokoľvek človeka. Všetko, čo je možné v duchu, je možné aj v realite. Všetko, čo človek dokáže vymyslieť, možno uskutočniť v praxi. Všetko, čo si človek dokáže predstaviť, možno realizovať.

Človek je stvorený pre rast, a preto musí nevyhnutne rásť. Pre jeho šťastie je veľmi dôležité, aby rástol neustále.

Život bez pokroku sa stáva neznesiteľný a ten, kto odmieta rásť, je buď hlupák alebo duševne chorý. Človek bude o to šťastnejší, o čo bude jeho rast väčší, harmonickejší a všestrannejší.

Človek má vrodenú schopnosť rásť v každom zvolenom smere a možnosti jeho rastu sú zrejme neobmedzené.

Nejestvuje nijaká možnosť v človeku, ktorá by nejestvovala aj v každom inom človeku; ak ale budú postupovať prirodzene, nenájdu sa ani dvaja ľudia, ktorí dorastú na to isté alebo podobné. Každý prichádza na svet s predispozíciou rásť v určitým smere a je preňho ľahší než rast iným smerom. Je to múdre usporiadanie, lebo poskytuje nekonečne veľa možností. Je to ako keď záhradník nahádže do jedného košíka cibuľky všetkých svojich rastlín; povrchnému pozorovateľovi sa budú vzdať všetky rovnaké, rast však odhalí obrovské rozdiely. Rovnaké je to aj s ľuďmi; sú ako ten košík cibuliek. Jeden môže byť ružou a dodávať jas a farbu nejakému tmavému kútu sveta; ďalší môže byť ľaliou a udeľovať všetkým vidiacim očiam lekciu lásky a čistoty; iný môže byť popínavým viničom a zakrývať rozpukané obrysy tmavej skaly; ďalší zasa veľkým dubom, v ktorého vetvách budú hniezdiť a spievať vtáky a v jeho tieni budú napoludnie odpočívať stáda, každý však bude niečím cenným, niečím vzácnym, niečím dokonalým.

V obyčajných životoch okolo nás sú nepredstaviteľné možnosti. Vo všeobecnosti platí, že nijakí „obyčajní“ ľudia neexistujú. V časoch národného útlaku a ohrozenia sa povaľači spred obchodu na rohu ulice a dedinskí opilci menia na hrdinov a štátnikov vďaka tomu, že v nich ožije Princíp sily. V každom mužovi a žene sa skrýva génius čakajúci na prebudenie. Každá dedina má svojho veľkého muža či ženu; niekoho, za kým chodia všetci po radu v ťažkých časoch; niekoho, koho ľudia inštinktívne uznávajú za vynikajúceho v múdrosti a chápaní. K takému človeku sa v časoch miestnych kríz obracajú mysle celej komunity; všetci ho mlčky uznávajú za veľkého. Robí maličkosti veľkým spôsobom. Dokázal by robiť aj veľké veci, len keby sa do nich pustil. A to isté dokáže každý človek, teda aj vy. Princíp sily nám dáva presne to, čo od neho žiadame; ak sa púšťame iba do malých vecí, dáva nám silu iba na malé veci. Ak sa však snažíme robiť výnimočným spôsobom veľké veci, dáva nám všetku silu, ktorá existuje.

Vyvarujte sa však robiť veľké veci malým spôsobom; o tom budeme hovoriť neskôr.

V obyčajných životoch okolo nás sú nepredstaviteľné možnosti. Vo všeobecnosti platí, že nijakí „obyčajní“ ľudia neexistujú.

Človek môže zaujať dva rozličné duševné postoje. Jeden z neho robí futbalovú loptu. Má pružnosť a pri použití sily prudko reaguje, avšak nič nevytvára; lopta nikdy nekoná sama. Nie je v nej nijaká sila. Ľudia tohto typu sú pod vplyvom okolností a prostredia; o ich osude rozhodujú veci mimo nich. Princíp sily v nich nikdy nie je naozaj aktívny. Nikdy nehovoria ani nekonajú zvnútra. Druhý postoj robí z človeka tečúcu bystrinu. Sila vyviera z jej stredu. Má v sebe prameň vody tryskajúci do večného života, vyžaruje silu a okolie ho cíti. Princíp života v ňom je v neustálej činnosti. Je aktívny sám od seba. „Má v sebe život.“

Žiadnemu človeku sa nemôže stať nič lepšie, než stať sa aktívnym sám od seba. Všetky životné skúsenosti zariadila Prozreteľnosť na to, aby ľudí prinútila byť aktívnymi; aby prestali byť výtvormi náhod, aby ovládli svoje prostredie. Na najnižšom stupni svojho vývoja je človek dieťaťom náhody a okolností, je otrokom strachu. Všetky jeho činy sú reakciami na sily, ktoré naňho v jeho prostredí pôsobia. Koná iba tak, ako sa koná voči nemu, sám nič nevytvára. Ale aj ten najbiednejší divoch má v sebe dostatok Princípu sily na to, aby prekonal všetko, čoho sa bojí; a keď sa to naučí, začne byť aktívny sám od seba, stane sa jedným z bohov.

Všetky životné skúsenosti zariadila Prozreteľnosť na to, aby ľudí prinútila byť aktívnymi; aby prestali byť výtvormi náhod, aby ovládli svoje prostredie.

Tou skutočnou zmenou je prebudenie Princípu života v človeku. Jeho prebudenie je prechodom od smrti k životu. Práve vtedy mŕtvi začujú hlas Syna človeka, prichádzajú k nemu a ožívajú. To je to vzkriesenie a život. Po svojom prebudení sa človek stáva synom Najvyššieho a dostáva sa mu všetkej sily nebies a zeme.

Žiadny človek nikdy nemal niečo, čo nie je vo vás; žiadny človek nemal viac spirituálnej či duševnej sily, než k akej môžete dospieť vy, ani nevykonal väčšie veci, ako môžete dokázať vy. Môžete sa stať čímkoľvek chcete.

2. KAPITOLA

DEDIČNOSŤ A PRÍLEŽITOSŤ

V dosiahnutí výnimočnosti či veľkosti vám nebráni dedičnosť. Nezáleží na tom, čím boli vaši predkovia, či boli nevzdelaní a nízkeho postavenia, cesta nahor je vám otvorená. Neexistuje nič také ako zdedený, ustálený duševný postoj; aj keby sme po rodičoch zdedili len malý duševný kapitál, môžeme ho zväčšiť. Každý človek sa rodí so schopnosťou rastu.

Dedičnosť má svoj význam. Rodíme sa s podvedomými duševnými sklonmi, akými sú napríklad sklon k melanchólii, zbabelosti alebo mrzutosti. Všetky ich možno prekonať. Keď sa v nás prebudí skutočný človek a vystúpi do popredia, dokážeme ich veľmi ľahko odhodiť. Nič podobné vás nemusí držať pri zemi; ak ste zdedili nežiaduce duševné sklony, môžete ich eliminovať a nahradiť ich žiaducimi. Zdedená duševná vlastnosť je spôsob myslenia vášho otca či matky, odtlačený do vášho podvedomia; negatívny odtlačok dokážete nahradiť tak, že si vytvoríte opačný spôsob myslenia. Sklon k depresii môžete nahradiť veselosťou, prekonať dokážete aj zbabelosť či mrzutosť. Dedičnosť môže mať určitý význam aj v zdedenej stavbe lebky. Frenológia má v čomsi pravdu, možno nie do takej miery, ako tvrdia jej zástancovia. Pravdou však je, že v mozgu sú lokalizované rozličné schopnosti a sila schopnosti závisí od počtu aktívnych mozgových buniek v danej oblasti. Schopnosť, ktorej patrí veľká oblasť mozgu, bude zrejme konať s väčšou energiou než tá, ktorej patrí len malá časť. Preto ľudia s určitou stavbou lebky prejavujú talent ako hudobníci, rečníci, remeselníci a podobne. Na základe toho sa dokazovalo, že stavba ľudskej lebky do veľkej miery určuje jeho postavenie v živote. Je to však omyl. Zistilo sa, že malé časti mozgu s mnohými jemnými a aktívnymi bunkami umožňujú rovnako účinné vyjadrenie schopnosti ako väčší mozog s hrubšími bunkami; zistilo sa tiež, že keď sa v ktorejkoľvek časti mozgu uvedie do činnosti Princíp sily, s vôľou a zámerom rozvinúť konkrétnu vlohu, môžu sa mozgové bunky neustále množiť. Každá vaša vloha, schopnosť alebo talent, akokoľvek sú malé či nerozvinuté, sa dajú rozvinúť; v konkrétnej oblasti mozgu dokážete množiť mozgové bunky, kým nekonajú presne podľa vašich predstáv. Je pravda, že najľahšie konáte prostredníctvom tých schopností, ktoré už najviac rozvinuté sú; s najmenším úsilím dokážete robiť veci, ktoré vám idú „samy od seba“. Pravdou však je aj to, že ak vyviniete potrebné úsilie, dokážete rozvinúť akúkoľvek vlohu. Môžete robiť to, po čom túžite a stať sa tým, čím len chcete. Keď sa upnete na nejaký ideál a budete postupovať podľa nasledovných pokynov, všetka sila vašej bytosti prejde do vlastností potrebných na realizáciu tohto ideálu. Do príslušných častí mozgu prúdi viac krvi a smeruje tam viac nervovej energie; do buniek sa vlieva nový život, rozrastajú sa a množia. Pri správnom používaní mysle si človek vybuduje mozog schopný robiť všetko, čo jeho myseľ chce.

Mozog neutvára človeka, to človek utvára mozog.

Vaše miesto v živote nie je určené dedičnosťou. A nie ste ani okolnosťami či nedostatkom príležitostí odsúdení žiť na nižšej úrovni. Princíp života v človeku úplne postačuje na všetky nároky jeho duše. Žiadna predstaviteľná kombinácia okolností mu nemôže zabrániť v postupe nahor, ak si dá do poriadku svoj duševný postoj a rozhodne sa povzniesť. Sila, ktorá človeka vytvorila a rozhodla o tom, že má rásť, ovláda aj pomery v spoločnosti, priemysle a vláde; a táto sila nie je nikdy v rozpore sama so sebou. Sila, ktorá je vo vás, je aj vo veciach okolo vás, a keď sa začnete pohybovať dopredu, veci sa usporiadajú vo váš prospech, ako bude opísané v ďalších kapitolách tejto knihy. Človek bol stvorený, aby rástol a všetky vonkajšie veci sú určené na podporu jeho rastu. Až keď človek prebudí svoju dušu a vkročí na cestu pokroku, príde na to, že tu preňho nie je iba Boh, ale aj príroda, spoločnosť a jeho blížni; a ak sa riadi zákonom, všetko pracuje spoločne pre jeho dobro. Chudoba nie je prekážkou na ceste k veľkosti, lebo chudobu vždy možno odstrániť. Martin Luther ako dieťa spieval na uliciach za kúsok chleba. Prírodovedec Linné mal na svoje vzdelanie iba štyridsať dolárov, sám si opravoval topánky a často musel prosiť priateľov o jedlo. Hugh Miller, ktorý sa vyučil za kamenára, začal študovať geológiu v kameňolome. George Stephenson, vynálezca parnej lokomotívy a jeden z najvýznamnejších inžinierov, bol baníkom v uhoľnej bani. Pri práci v bani precitol a začal myslieť. Abraham Lincoln bol chudobný chlapec. V každom z týchto príkladov vidíme v človeku Princíp sily, ktorým prekonáva všetok odpor a nepriazeň osudu.

Sila, ktorá človeka vytvorila a rozhodla o tom, že má rásť, ovláda aj pomery v spoločnosti, priemysle a vláde; a táto sila nie je nikdy v rozpore sama so sebou.

Princíp sily existuje vo vás; keď ho používate a uplatňujete Istým spôsobom, dokážete prekonať všetky zdedené vlastnosti, zvládnuť všetky okolnosti a podmienky a stať sa veľkou a vplyvnou osobnosťou.